Christopher Lloyd Sertai Barisan Pelakon “The Mandalorian” Musim 3
The Mandalorian telah mengambil satu lagi pelakon berprofail tinggi untuk musim ketiga! Pelakon veteran, Christopher Lloyd, yang terkenal menerusi peranannya sebagai Doc Brown dalam siri filem Back to the Future, telah disahkan menyertai siri popular Star Wars itu. The Hollywood Roporter melaporkan bahawa, pelakon itu kini berada dalam senarai panggilan untuk musim akan datang. The Mandalorian Musim 3 kini sedang giat menjalani penggambaran di selatan California selepas dilaporkan terhenti untuk seketika disebabkan COVID-19. Setakat ini tidak diketahui watak yang akan dimainkan Lloyd, tetapi menurut sumber THR, pelakon veteran itu akan menjadi “tetamu jemputan”.  Dave Filoni, dan Lucasfilm kini dilihat cenderung untuk mengangkat watak animasi ke siri aksi-langsung, dan terdapat kemungkinan Lloyd akan membawa watak dari siri animasi The Clone Wars atau Rebels.  Setakat ini tidak banyak butiran lanjut mengenai Musim 3 The Mandalorian, malah tarikh tayangannya masih lagi belum didedahkan pihak studio. Disney+ kini sedang memfokuskan siri terbaru Star Wars, Obi-Wan Kenobi, yang akan ditayangkan di Disney+ Hotstar pada 25 Mei 2022. 